Proiect

parlamentul  Republicii  Moldova

L E G E

privind ameliorarea situaţiei financiare a întreprinderilor prestatoare de servicii publice de gospodărie comunală
În scopul ameliorării situaţiei economico-financiare a întreprinderilor prestatoare de servicii de alimentare cu apă, de canalizare şi de epurare a apelor uzate,  Parlamentul adoptă prezenta lege organică.

Art.1. – Se scutesc Întreprinderea de Stat „Moldtranselectro” de datoriile pe creditele recreditate din surse externe şi interne, prin intermediul Ministerului Finanţelor, în sumă de 34 894 293,7 lei şi Societăţile pe Acţiuni „Reţelele Electrice de Distribuţie Nord”, Bălţi, „Reţelele Electrice de Distribuţie Nord-Vest”, Donduşeni, de datoriile faţă de Întreprinderea de Stat „Moldtranselectro” în mărimea datoriilor formate de către întreprinderile prestatoare de servicii de alimentare cu apă, de canalizare şi de epurare a apelor uzate, conform anexei.
Art.2. – La aplicarea impozitului pe venit, venitul obţinut în urma stingerii datoriilor în cauză se consideră venit neimpozabil.
PREŞEDINTELE   PARLAMENTULUI
Anexă

Shema scutirii datoriilor 

	Nr.
d/o
	Denumirea agenţilor economici
	Suma (lei)

	1.
2.
3.

	Faţă de Întreprinderea de Stat „Moldtranselectro”:

Societatea pe Acţiuni „Reţelele Electrice de Distribuţie Nord”, Bălţi

Societatea pe Acţiuni „Reţelele Electrice de Distribuţie Nord-Vest”, Donduşeni

Faţă de Societatea pe Acţiuni „Reţelele Electrice de distribuţie Nord”, Bălţi:

Întreprinderea Municipală Regia „Apă-Canal Bălţi”
Faţă de Societatea pe Acţiuni „Reţelele Electrice de distribuţie Nord-Vest”, Donduşeni:

Direcţia interraională de exploatare a apeductului Soroca-Bălţi

	15 062 538,8

19 831 754,9
15 062 538,8

19 831 754,9



Notă informativă

la proiectul de lege privind ameliorarea situaţiei financiare a întreprinderilor prestatoare de servicii publice de gospodărie comunală


Necesitatea adoptării legii date este impusă de situaţia actuală privind plăţile între întreprinderile prestatoare de servicii publice de gospodărie comunală şi întreprinderile de distribuţie a energiei electrice S.A.”RED Nord” şi S.A.”RED Nord-Vest” pentru serviciile prestate. La momentul actual o mare parte din problemele cu caracter economic cu care se confruntă întreprinderile prestatoare de servicii publice de gospodărie comunală sunt generate de creşterea permanentă a tarifelor la resursele energetice, uzura fizică mare a utilajului tehnologic, necorespunderea tarifelor existente, precum şi povara datoriilor, formate din 1999, faţă de întreprinderile complexului energetic. Pentru restituirea surselor financiare, întreprinderile energetice au iniţiat un şir de acţiuni în instanţele judiciare ale Republicii Moldova privind eliberarea titlurilor executorii de încasare forţată a acestora. Însă, până la urmă, problema privind achitările n-a fost soluţionată. 

Datoriile Direcţiei Interraionale de Exploatare a Apeductului Soroca-Bălţi faţă de S.A.”RED Nord-Vest” constituie 19,8 mln.lei. Datoriile Întreprinderii municipale Regia „Apă Canal-Bălţi” faţă de S.A.”RED Nord” constituie 15,1 mln.lei.


Neonorarea obligaţiunilor de plată de către întreprinderile prestatoare de servicii publice de gospodărie comunală faţă de RED-uri s-a răsfrânt negativ asupra activităţii de bază a acestora din urmă, care, la rândul său, au obligaţiunile sale contractuale, precum şi obligaţiuni de plată, conform Acordului-memorandum încheiat cu Consiliul Creditorilor. În baza condiţiilor Acordului-memorandum, S.A.”RED Nord” şi S.A.”RED Nord-Vest” vor achita, reeşalonat, datoria în sumă de cca 110,9 mln.lei până în anul 2011, asigurând plata faţă de creditorul său Î.S.”Moldtranselectro”. Pentru anul 2007, întreprinderile de distribuţie sunt obligate să efectueze plăţi în numerar de cca 6,2 mln.lei şi în anul 2008 de cca 12,6 mln.lei, una din surse fiind colectarea mijloacelor financiare de la debitorii săi (răuplatnicii). Cu regret, graficul nu se respectă. 

Datoriile Î.S.”Moldtranselecto” faţă de Ministerul Finanţelor pe creditele şi garanţiile acordate constituie 78,4 mln.lei. 


Întru îndeplinirea Programului de alimentare cu apă şi canalizare a localităţilor din Republica Moldova până în 2015, aprobat prin Hotărârea Guvernului nr.1406 din 30.12.2005, este necesară soluţionarea urgentă a problemelor de ordin tehnic, economic şi organizatoric, precum şi ameliorarea situaţiei economico-financiare a întreprinderilor prestatoare de servicii publice de gospodărie comunală în conformitate cu Legea nr.1402-XV din 24.10.2002. Astfel, se va crea posibilitatea de a scuti întreprinderile prestatoare de servicii publice de gospodărie comunală de povara datoriilor istorice şi va permite relansarea activităţii lor pentru prestarea serviciilor de calitate populaţiei din nordul ţării.




Ministru                                            Vladimir ANTOSII










